钦定古今图书集成/明伦汇编/氏族典/第058卷 > 徐纲
## 钦定古今图书集成/明伦汇编/氏族典/第058卷 > 徐纲

按《万姓统谱》，纲字希颜，为太学生时当轴力主和议，
纲率同志疏六事上献，有“决策亲征”及“诛误国奸臣”
之语，皆诸老大臣所不敢言者，人为危之。旋升补上
舍。乾道八年擢第，历汉阳教官，监惠民局、淮西总幕。
改秩，宰江阴。岁旱，邻境流移踵至，先条画利害，申诸
台郡，劝分发廪，分场便籴，尽革吏奸，全活甚众。入授
文思院。先是，纲著《史论》百篇，及边防兵政十六事，匦
进沮于不乐者。至是发稿，益以《樵歌》八事载进，给舍
合辞称赏。又以不事私请，寝不报。于是力丐祠，添倅
湖州、淮东幕，雅志泉石。竟奉祠归里。